**ODKLAD POVINNEJ ŠKOLSKEJ DOCHÁDZKY**

 Školským zákonom č. 245/2008 Z. Z. z. v znení účinnom od 01. 01. 2021 sa zrušil inštitút odkladu začiatku plnenia povinnej školskej dochádzky ako aj inštitút dodatočného odloženia plnenia povinnej školskej dochádzky. Vznikol nový inštitút, a to inštitút pokračovania plnenia povinného predprimárneho vzdelávania.

 Kompetencia vydať rozhodnutie o odklade povinnej školskej dochádzky prešla na riaditeľky materských škôl, resp. riaditeľov základných škôl s materskou školou, ktorí na základe žiadosti zákonného zástupcu a ďalších požadovaných dokladov vydávajú **Rozhodnutie o pokračovaní plnenia povinného predprimárneho vzdelávania.** Vydaním tohto rozhodnutia **nezaniká povinnosť** zákonných zástupcov **zapísať dieťa do školy**. Je potrebné **vypísať prihlášku** do školy, informovať základnú školu o pokračovaní v predprimárnom vzdelávaní v materskej škole, **doručiť kópiu rozhodnutia** a riaditeľ základnej školy rozhodne o neprijatí žiaka do školy z dôvodu pokračovania vo vzdelávaní v materskej škole ďalší školský rok. **Dieťa môže pokračovať v plnení predprimárneho vzdelávania len jedenkrát.**

**Dôvodom na**[**odklad školskej dochádzky**](https://eduworld.sk/cd/jaroslava-konickova/336/kedy-poziadat-o-odklad-povinnej-skolskej-dochadzky)**môže byť:**

* dieťa sa narodilo medzi májom a augustom;
* má problémy s výslovnosťou alebo nevie formulovať vety;
* nevydrží sa sústrediť a nezapamätá si vetu;
* nedokáže sa orientovať v čase, neovláda priestorovú orientáciu;
* nevie dodržiavať základnú hygienu, samostatne sa obliekať, obúvať, vyzliekať, nevie stolovať;
* nepozná údaje o sebe (rodine, adresu, svoj vek);
* nemá záujem o učenie, nie je prirodzene zvedavé na nové veci, nekladie otázky;
* je nezrelé, neposedné, netrpezlivé;
* dieťa je príliš malé na to, aby mohlo sedieť v školskej lavici.